Imtella' Ġunju 22, 2020 - Aġġornata 22 Ta' Ġunju, 2020 6:55pm Bil-għan li Malta tkompli tisfrutta l-opportunitajiet diġitali għaxar professjonisti minn oqsma varji fosthom is-servizzi finanzjarji u l-ekonomija ngħaqdu fl-ewwel think tank tax-xorta tiegħu. Iċ-Chairperson tiegħu Kearon Bruno, qal li l-grupp se jara kif Malta tista' tattira niċeċ ekonomiċi ġodda bħal intelliġenza artifiċjali, internet of things, big data u digital innovation hubs fost l-oħrajn. Bħal f'ħafna pajjiżi oħrajn, il-pandemija ġabet sfidi għall-industriji tradizzjonali u għall-ekonomija b'mod ġenerali. Madanakollu n-negozji li firxu l-attivita tagħhom online jew ikkunsidraw l-opportunitajiet diġitali li jeżistu baqgħu għaddejjin jew saħanistra komplew jikbru. Is-Segretarju Parlamentari għall-ekonomija diġitali, Clayton Bartolo qal li bil-ħsieb li Malta issaħħaħ setturi eżistenti u ohrajn ġodda, stieden għaxar professjonisti minn oqsma varji – fosthom ekonomisti, għalliema, bankiera, avukati u xjentisti – biex iservu ta' think tank għall-ekonomija diġitali. "Dan it-think tank se jkun qe joħroġ b'numru ta' inizjattivi u anke linji gwida sabiex b'hekk infasslu strateġija diġitali ġdida għall-pajjiżna għas-snin li ġejjin u Malta b'hekk se tibda vjaġġ biex tkun iktar diġitali u fuq quddiem nett fir-rigward tal-ekonomija diġitali". Iċ-Chairperson tat-think tank, Kearon Bruno qal li l-għan aħħari hu li l-ekonomija diġitali tingħata spinta fosthom b'setturi ġodda. "Fost in-niċeċ li qed inħarsu lejhom għandek quantum, big data, internet of things, high performance computing, digital innovation hubs, e-sports, artificial intelligence fost numru ta' niċeċ li bħala pajjiż qe inħarsu lejhom sabiex li nibnu tkabbir ekonomiku li jkun reżiljenti u sostenibbli".